
Innledning
Yrkesorganisasjonenes Sentralforbund – Kommune (YS-K) redegjør i dette dokumentet for våre hovedprinsipper ved tariffrevisjonen pr. 1. mai 2025. Nærmere presisering av kravene vil bli gitt senere under forhandlingene.

YS-K viser til Reguleringsbestemmelsen i Hovedtariffavtalens kap 6:

Partene er enige om at forhandlingene skal føres på grunnlag av den alminnelige økonomiske situasjonen på forhandlingstidspunktet, utsiktene for 2. avtaleår og rammen for frontfaget i 2025. Dersom partene er enige, skal det føres forhandlinger om eventuelle endringer i Hovedtariffavtalen, jf. «III Til protokoll a) Heltidskultur”.
Lønnsutviklingen i 2024 for arbeidere og funksjonærer i industrien i NHO-området, øvrige offentlige ansatte og andre sammenlignbare tariffområder legges også til grunn for forhandlingene. I 2025 ses det særskilt hen til lønnsutviklingen i Staten. 

Det vises videre til YS inntektspolitiske dokument for 2025 jf. vedlegg 1, samt YS inntektspolitiske dokument for 2024-2026.

Økonomi
Starten av 2025 har vært preget av handels- og sikkerhetspolitisk uro internasjonalt, men ved inngangen til dette oppgjøret spår sentrale prognosemakere at utsiktene for norsk økonomi og arbeidsmarked alt i alt er gode. Prisveksten begynner å komme under kontroll. Det forventes fortsatt at veksten i fastlands-BNP tar seg opp, og at arbeidsledigheten skal forbli på et relativt lavt nivå, blant annet på grunn av reallønnsvekst og økning i privat konsum. Den forventede rentenedgangen er noe utsatt, noe som er et uttrykk for at store deler av næringslivet går godt.

Våre medlemmer i kommunal sektor er avgjørende for å ivareta kommunenes viktige samfunnsoppdrag og for å sikre kvalitativt gode kommunale tjenester. Lønn er et vesentlig virkemiddel for å hindre rekrutteringsvansker og sikre tilgang til tilstrekkelig kvalifisert personell i fremtiden.

YS Kommune vil understreke viktigheten av at ledere på alle nivåer skal ha en lønn som står i forhold til dem som de er satt til å lede og som gjenspeiler krav til kompetanse, kompleksitet, ansvar og myndighetsområde.


YS Kommune krever reallønnsvekst for våre medlemmer i 2025.






Økonomisk innretning
Til tross for at lønnsutviklingen for våre grupper over tid har vært på linje med lønnsutviklingen i industrien og andre sammenlignbare sektorer, viser TBU-rapporten at gjennomsnittslønnen for våre grupper i kommunal sektor er lavere enn for stillinger med tilsvarende utdanningsnivå i industrien og andre sammenlignbare tariffområder. 

Lønns- og arbeidsvilkårene er avgjørende for å rekruttere og beholde personell fremover. Store forskjeller i gjennomsnittslønn i sektorene vil være til hinder for at kommunesektoren oppleves attraktiv. For å beholde og rekruttere kompetente arbeidstakere innenfor de viktige kommunale tjenestene, må kompetanse og utdanning gi lønnsmessig uttelling. YS Kommune har spesielt fokus på fagarbeidergruppene og arbeidstakere med 3-årig U/H-utdanning.

YS Kommune krever at den samlede lønnsveksten som avtales sentralt skal være normgivende for stillinger i kap. 3 og 5. 


YS Kommune krever:

· Generelle tillegg til alle stillingsgrupper i garantilønnssystemet
· Fagarbeidergruppene og de med 3-årig U/H-utdanning må prioriteres når det gjelder størrelsen på det generelle tillegget
· Garantilønnsnivåene økes
· Det gis generelle tillegg til unormerte stillinger i kap. 4
· Garantilønnssatsen for hovedtillitsvalgte økes


		




Det tas forbehold om nye/endrede krav underveis i forhandlingene.



Vedlegg 1

Inntektspolitisk dokument 2025
[bookmark: _fumawvoc19gf][bookmark: _5bzbw3xm0bw9]1. Innledning
YS krever reallønnsvekst for våre medlemmer i 2025  
I årets lønnsoppgjør krever vi vår del av verdiskapingen, slik at arbeidstakernes andel igjen kommer opp på et historisk normalt nivå. Tendensen til økt ulikhet må snus, og lønnsforskjellene mellom kvinner og menn må reduseres.
YS stiller seg bak frontfagsmodellen. Samlet lønnsvekst for arbeidere og funksjonærer i konkurranseutsatte næringer skal over tid være retningsgivende for lønnsutviklingen for hele arbeidslivet.
Anslaget for lønnsveksten i frontfaget må være troverdig. YS mener frontfagsmodellen må praktiseres fleksibelt, og ikke være til hinder for at det kan gjøres tilpasninger i lønnsstruktur og endringer i relative lønninger, blant annet for å sikre rekruttering og at områder ikke sakker akterut i lønnsutviklingen.
I privat sektor må det dessuten føres reelle, lokale forhandlinger i den enkelte virksomhet basert på dennes økonomiske situasjon, produktivitet, konkurranseevne og fremtidsutsikter, og de ansatte skal sikres en rettferdig andel av verdiskapningen i virksomhetene.
Offentlig sektor må sikres et lønnsnivå som gjør det mulig å rekruttere og beholde tilstrekkelig personell til å levere gode tjenester og ivareta viktige beredskaps- og sikkerhetshensyn. 
YS vedtok i februar 2024 et inntektspolitisk dokument som gjelder for perioden 2024 – 2026. YS' inntektspolitiske dokument 2025 supplerer hoveddokumentet forut for oppgjøret i 2025.
Nedenfor følger YS’ vurderinger av de overordnede økonomiske rammene for inntektsoppgjøret 2025. 
[bookmark: _zg10d0oegl54][bookmark: _emtsnbb9ahl1]2. Den økonomiske situasjonen foran inntektsoppgjøret 2025
Starten av 2025 er preget av handels- og sikkerhetspolitisk uro internasjonalt, men alt i alt er utsiktene for norsk økonomi og arbeidsmarked gode. 
Norsk økonomi er i oppgang. Utsiktene til rentenedgang og vekst i reallønninger vil stimulere investeringer og privat forbruk i 2025. BNP vil vokse raskere i de kommende årene enn i årene vi har bak oss.  Boliginvesteringene er ventet å øke de nærmeste årene. Prisveksten begynner å komme under kontroll, og i fjor fikk norske arbeidstakere igjen reallønnsvekst. Arbeidsledigheten har holdt seg lav, og sysselsettingen stiger.
Samtidig har økonomien vært preget av en todeling, der petroleumsvirksomheten og industrien går bra, mens flere skjermede næringer sliter. Høyere renter og høye byggekostnader har gitt bråstopp i boliginvesteringene. Det har bremset aktiviteten kraftig i bygg- og anleggsnæringen. Svak vekst i det private konsumet har hittil trukket aktiviteten i varehandelen ned. Den svake kronekursen forsterker todelingen, ved at den fremmer eksport og demper aktiviteten i næringer som importerer innsatsvarer fra utlandet.
Konkurranseevnen i frontfaget er god. Over noen år har andelen av verdiskapingen som går til arbeidstakerne falt. Situasjonen krever derfor en god lønnsvekst slik at lønnskostnadsandelen bringes tilbake til et historisk normalt nivå.

